יצחק אלרון

יצחק אלרון (5 באוקטובר 1924 – 29 באפריל 2017) היה קצין צה"ל בדרגת תת-אלוף, ששירת כיועץ הכספי לרמטכ"ל.

ביוגרפיה
אלרון נולד בלובלין שבפולין בנם של הדסה וישראל הלפרין. עלה לארץ ישראל ב-1935 ולמד בבית הספר תחכמוני בתל אביב ובבית הספר הריאלי בחיפה. ב-1938 נסע עם אמו לבקר את משפחתה בפולין, וחזר לארץ ישראל לאחר שמונה חודשים, זמר קצר לפני פרוץ מלחמת העולם השנייה.

ב-1940 הצטרף לארגון ההגנה. ב-1942 עבר קורס מכ"ים בשפיה ושירת בתל אביב, גבעת עדה, בן שמן וכפר מנחם. ב-1947 עבר קורס מפקדי מחלקות של ההגנה ושימש מפקד מחלקה בחי"ש בתל אביב. במלחמת העצמאות שירת כקצין המודיעין של חטיבת גבעתי, וכמפקד קורס מ"כים של החטיבה. לחם עם חניכי הקורס במבצע נחשון ולאחר מכן מונה למפקד פלוגה ולחם בחזית הדרום.

לאחר המלחמה שירת בענף המחקר של אגף המודיעין כראש הדסק לסוריה וללבנון, היה קצין המודיעין של פיקוד הדרום. ב-1954 היה מבוגרי הקורס הראשון של המכללה לפיקוד ולמטה ומונה לראש ענף המודיעין הקרבי באגף המודיעין. בשנים 1956 עד 1959 שירת כעוזר ראש אמ"ן לארגון. 

ב-1960 מונה לנספח צבאי בארגנטינה, צ'ילה, פרגוואי, ברזיל ואורוגוואי. הוא היה מעורב במבצע לחטיפתו של אדולף אייכמן. ב-1962 מונה לשליש ראשי באגף כוח האדם, שירת כראש מחלקת הארגון באגף וסגן ראש האגף. 

ביולי 1972 מונה ליועץ הכספי לרמטכ"ל ולראש אגף התקציבים במשרד הביטחון ושירת בתפקיד זה עד סוף 1975. במהלך תפקידו נטל חלק במשלחת משרד הביטחון לארצות הברית בו גובש הסכם הסיוע הביטחוני.

בשנים 1977 עד 1995 עבד כגזבר עיריית תל אביב-יפו. ב-2010 זכה לתואר יקיר העיר תל אביב-יפו. אלרון היה חבר המועצה לשלום ולביטחון. כמו כן היה חבר הוועד המנהל של סטודיו למשחק ניסן נתיב וחבר חבר הנאמנים של המכללה האקדמית תל אביב-יפו.

בוגר תואר ראשון בהיסטוריה כללית באוניברסיטת תל אביב ובוגר המחזור הראשון במכללה הבין-זרועית לפיקוד ולמטה של צה"ל. 

אלרון היה נשוי לשרה ואב לשתיים.

קישורים חיצוניים
 יקירי תל אביב-יפו תש"ע 2010 
 קריינות לטקס יקיר העיר תל אביב 2010, יצחק אלרון באתר יוטיוב
 יצחק אלרון באתר חברת קדישא
 
 יצחק אלרון, מבט מל"מ, ספטמבר 2017

הערות שוליים 

אנשי העלייה החמישית
ישראלים ילידי פולין
בוגרי בית הספר תחכמוני (תל אביב)
בוגרי בית הספר הריאלי
בוגרי אוניברסיטת תל אביב
יועצים כספיים לרמטכ"ל
חיילי אגף המודיעין
לוחמי ההגנה
נספחים צבאיים ישראלים בארגנטינה
קציני מודיעין של פיקוד הדרום
יקירי תל אביב-יפו לשנת 2010
לכידת אדולף אייכמן: אישים
תתי-אלופים בצה"ל
אישים הקבורים בבית הקברות קריית שאול
ישראלים שנולדו ב-1924
ישראלים שנפטרו ב-2017